**Dôvodová správa**

**B. Osobitná časť**

**K čl. I**

**K bodu 1**

Vzhľadom na zmeny a doplnenia navrhnuté v čl. I šiestom bode, siedmom bode, šestnástom bode a sedemnástom bode návrhu zákona sa navrhuje presunúť definíciu pojmu „účastník trhu“ priamo k základným pojmom ustanoveným v § 3 zákona   
č. 280/2017 Z. z. o poskytovaní podpory a dotácie v pôdohospodárstve a rozvoji vidieka   
a o zmene zákona č. 292/2014 Z. z. o príspevku poskytovanom z európskych štrukturálnych   
a investičných fondov a o zmene a doplnení niektorých zákonov v znení neskorších predpisov v znení neskorších predpisov (ďalej len „zákon č. 280/2017 Z. z.“).

**K bodom 2, 4 a 8**

Navrhuje sa úprava kompetencií ministerstva pôdohospodárstva a Pôdohospodárskej platobnej agentúry (ďalej len „platobná agentúra“). Keďže činnosti, ktoré súvisia s administráciou dielov pôdnych blokov, obnovou dielov pôdnych blokov a systémom identifikácie poľnohospodárskych pozemkov sú neoddeliteľnou zložkou Integrovaného systému, navrhuje sa vyňať tieto kompetencie z pôsobnosti ministerstva pôdohospodárstva a presunúť ich priamo do pôsobnosti platobnej agentúry.

**K bodu 3**

Navrhuje sa upraviť doterajšie znenie § 5 ods. 3 písm. d) zákona č. 280/2017 Z. z., podľa ktorého ministerstvo pôdohospodárstva predkladá správu o poľnohospodárstve, potravinárstve a lesnom hospodárstve za príslušný kalendárny rok orgánom Národnej rady Slovenskej republiky, a to tak, že túto správu bude ministerstvo pôdohospodárstva predkladať priamo Národnej rade Slovenskej republiky, nie len jej orgánu (výboru Národnej rady Slovenskej republiky).

**K bodu 5**

Legislatívno-technické úpravy s ohľadom na zmeny navrhované v čl. I druhom bode, štvrtom bode a ôsmom bode návrhu zákona.

**K bodom 6, 7, 16 a 17**

Precizuje sa pôsobnosť platobnej agentúry vo vzťahu k získavaniu, spracúvaniu, uchovávaniu a zverejňovaniu údajov o poľnohospodárskych komoditách, poľnohospodárskych výrobkoch a potravinách vyrobených z poľnohospodárskych komodít od účastníkov trhu. Údaje o poľnohospodárskych komoditách, poľnohospodárskych výrobkoch   
a potravinách vyrobených z poľnohospodárskych komodít získané od účastníkov trhu   
sú potrebné nielen pre riadne plnenie úloh štátnej správy, ale aj pre riadne plnenie povinností Slovenskej republiky vo vzťahu k zasielaniu informácií Európskej komisii podľa osobitných predpisov Európskej únie ustanovujúcich spoločnú organizáciu poľnohospodárskych trhov, podľa osobitných predpisov Európskej únie prijatých pre dosiahnutie cieľov spoločnej poľnohospodárskej politiky alebo spoločnej politiky v oblasti rybného hospodárstva alebo podľa osobitných predpisov Európskej únie prijatých na základe právomoci delegovanej alebo zverenej týmito predpismi [ide napríklad o delegované nariadenie Komisie (EÚ) 2017/1183   
z 20. apríla 2017 o doplnení nariadenia Európskeho parlamentu a Rady (EÚ) č. 1307/2013   
a nariadenia Európskeho parlamentu a Rady (EÚ) č. 1308/2013 s ohľadom na poskytovanie informácií a predkladanie dokumentov Komisii (Ú. v. EÚ L 171, 4.7.2017), vykonávacie nariadenie Komisie (EÚ) 2017/1185 z 20. apríla 2017, ktorým sa stanovujú pravidlá uplatňovania nariadení Európskeho parlamentu a Rady (EÚ) č. 1307/2013 a (EÚ) č. 1308/2013, pokiaľ ide o poskytovanie informácií a predkladanie dokumentov Komisii,   
a ktorým sa menia a zrušujú viaceré nariadenia Komisie (Ú. v. EÚ L 171, 4.7.2017) v platnom znení].

S cieľom zabezpečiť úplnosť a správnosť údajov, ktoré poskytujú platobnej agentúre účastníci trhu, sa navrhuje ustanoviť platobnej agentúre právomoc vykonávať kontrolu správnosti a úplnosti údajov získaných platobnou agentúrou od účastníkov trhu u účastníkov trhu.

**K bodom 9 a 10**

Navrhuje sa ustanoviť, že platobná agentúra bude predkladať orgánu,   
ktorý zabezpečuje ochranu finančných záujmov Európskej únie správy o zistenej nezrovnalosti, ktoré sa týkajú tých nezrovnalostí, ktoré spĺňajú podmienky nahlasovania   
na Európsku komisiu, a to pre účely plnenia jeho úloh, najmä v súvislosti s oznamovaním nezrovnalostí Európskej komisii.

**K bodu 11**

Navrhuje sa úprava znenia, ktorá má zamedziť tomu, aby došlo k zmareniu alebo sťaženiu objasnenia a vyšetrenia veci v rámci trestného konania, priestupkového konania alebo konania o správnom delikte tým, že by prijímateľ prostredníctvom správy o zistenej nezrovnalosti získal informácie o prebiehajúcich úkonoch príslušných orgánov.   
Pre dosiahnutie tohto cieľa by sa prijímateľovi nemala správa o zistenej nezrovnalosti zasielať už v tom momente, keď je prijímateľ, partner, štatutárny orgán, zamestnanec alebo osoba konajúca v mene a na účet prijímateľa alebo partnera podozrivá zo spáchania trestného činu, priestupku alebo iného správneho deliktu. Navrhuje sa eliminovať aj potenciálne riziko úniku informácií, ak by sa prijímateľovi sprístupnila správa o zistenej nezrovnalosti, ktorá sa týka podozrenia zo spáchania trestného činu, priestupku alebo iného správneho deliktu osobou   
z prostredia ministerstva pôdohospodárstva alebo platobnej agentúry.

**K bodu 12**

Navrhuje sa oprava nepresne uvedenej citácie v poznámke pod čiarou.

**K bodu 13**

Navrhuje sa ustanoviť maximálnu sumu vo vzťahu k oprávneniu pozastaviť vyplácanie podpory alebo príspevku poskytnutého podľa zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov. S cieľom ochrany finančných záujmov Európskej únie v Slovenskej republike je potrebné zabezpečiť nielen dlžnú istinu zistenú v správe o zistenej nezrovnalosti, ale aj prípadné úroky alebo penále, ktoré platobná agentúra bude vymáhať až do výšky dlžnej istiny. Z tohto dôvodu sa navrhuje ustanoviť „strop“ pri pozastavení podpory alebo príspevku poskytnutého podľa zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov ako dvojnásobok sumy zistenej nezrovnalosti.

**K bodom 14 a 15**

Legislatívno-technické úpravy v nadväznosti na čl. I deviaty bod návrhu zákona.

**K bodom 18 až 20**

Legislatívno-technické úpravy.

**K bodom 21 a 22**

Včas podané odvolanie proti rozhodnutiu konajúceho orgánu má odkladný účinok. Cieľom navrhovaného ustanovenia, na základe ktorého konajúci orgán odkladný účinok odvolania vylúči, ak sa žiadateľovi rozhodnutím nevyhovuje v plnom rozsahu, je zvýšiť likviditu poľnohospodárov a súčasne zabezpečiť ochranu finančných záujmov Európskej únie. Proti rozhodnutiu o vylúčení odkladného účinku nie je možné podať odvolanie.

**K bodom 23 až 25**

Legislatívno-technické úpravy.

**K bodom 26 až 28**

Vzhľadom na zmeny a doplnenia ustanovené v čl. I šestnástom bode a sedemnástom bode návrhu zákona sa navrhuje úprava znenia skutkových podstát správnych deliktov podľa § 37 ods. 1 písm. a) až c) zákona č. 280/2017 Z. z.

**K bodom 29 až 31 a 33**

Legislatívno-technické úpravy.

**K bodu 32**

Na poskytnutie mnohých druhov pomoci Európskej únie v rámci spoločnej organizácie poľnohospodárskych trhov je lehota ustanovená priamo v  osobitnom predpise Európskej únie. Napríklad:

1. lehota na poskytnutie pomoci na financovanie osobitných podporných opatrení na pomoc sektoru vinohradníctva a vinárstva podľa časti II hlavy I kapitoly II oddielu 4 pododdielu 2 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013) v platnom znení je ustanovená v čl. 25 vykonávacieho nariadenia Komisie (EÚ) 2016/1150 z 15. apríla 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013 pokiaľ ide o vnútroštátne podporné programy v sektore vinohradníctva a vinárstva (Ú. v. EÚ L 190, 15.7.2016) v platnom znení,

2. lehota na poskytnutie pomoci na vykonávanie programu poskytovania pomoci na dodávanie a distribúciu poľnohospodárskych výrobkov uvedených v prílohe I k Zmluve o fungovaní Európskej únie v sektore ovocia a zeleniny a v sektore výrobkov zo spracovaného ovocia a zeleniny, čerstvých poľnohospodárskych výrobkov v sektore banánov a poľnohospodárskych výrobkov v sektore mlieka a mliečnych výrobkov, pomoci na sprievodné vzdelávacie opatrenia podporujúce distribúciu ovocia a zeleniny, výrobkov zo spracovaného ovocia a zeleniny, banánov alebo mlieka a mliečnych výrobkov   
je ustanovená v čl. 5 ods. 3 vykonávacieho nariadenia Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov   
a mlieka vo vzdelávacích zariadeniach (Ú. v. EÚ L 5, 10.1.2017) v platnom znení,

3. lehota na poskytnutie pomoci na financovanie operačného fondu organizácie výrobcov v sektore ovocia a zeleniny alebo združenia organizácií výrobcov v sektore ovocia a zeleniny je ustanovená v čl. 10 vykonávacieho nariadenia Komisie (EÚ) 2017/892 z 13. marca 2017, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o sektory ovocia a zeleniny a spracovaného ovocia a zeleniny (Ú. v. EÚ L 138, 25.5.2017) v platnom znení.

Vzhľadom na uvedené postačuje, aby bol správny orgán, ktorý o poskytnutí pomoci v rámci spoločnej organizácie poľnohospodárskych trhov rozhoduje, viazaný len lehotou ustanovenou osobitným predpisom Európskej únie. V záujme dodržať lehotu na poskytnutie pomoci v rámci spoločnej organizácie poľnohospodárskych trhov ustanovenej osobitným predpisom Európskej únie musí príslušný správny orgán vždy rozhodnúť v dostatočnom časovom predstihu pred jej uplynutím tak, aby jeho rozhodnutie o poskytnutí pomoci nadobudlo právne účinky a aby sa na jeho základe aj uskutočnila príslušná platobná transakcia ešte pred uplynutím lehoty na poskytnutie pomoci v rámci spoločnej organizácie poľnohospodárskych trhov ustanovenej osobitným predpisom Európskej únie.

**K bodu 34**

Navrhujú sa prechodné ustanovenia k úpravám účinným od 1. októbra 2021.

**K čl. II**

Dátum nadobudnutia účinnosti zákona je určený tak, aby jeho adresáti mali dostatok času na oboznámenie sa s novou právnou úpravou.

Vzhľadom na predpokladanú dĺžku legislatívneho procesu je možné predpokladať zachovanie 15 dňovej legisvakačnej doby v súlade s § 19 ods. 5 zákona č. 400/2015 Z. z.   
o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.